Verken dié landskap soos pelgrims | Netwerk24
Verken dié landskap soos pelgrims
Die Sungazer-staproete neem stappers deur die plaaslandskap van die Oos-Vrystaat.Foto's: Lientjie Mentz
Rugsak op die rug en stapstewels aan die voete kan flukse mense nou die Oos-Vrystaat op 'n nuwe manier verken. Die eerste groep stappers het einde verlede jaar die splinternuwe Sungazer-pelgrimstog gestap.
'n Pelgrimstog is vir elke mens 'n unieke ervaring. Vir sommige is dit 'n geestelike ervaring. Vir ander 'n manier om saam met familie en vriende 'n avontuur aan te pak. Vir almal is dit beslis 'n geleentheid om in die natuur te kom en daardie lui kantoorstoel-spiere te sterk.
Die Sungazer-staproete is die gevolg van Reneé Wolfaardt en Karen Passier van die Paul Roux-bewaararea se geesdrif en passie. Karen het die Camino de Santiago in Spanje gestap, en dit is 'n droom van Reneé waarby sy nog wil uitkom. Die twee vroue wou dié besonderse ervaring ook hier in die Vrystaat aan mense bied. Nie net is dit 'n wonderlike manier om die omgewing te sien nie, dit bied ook nuwe toerismegeleenthede en neem stappers na van die mooiste lodges en gastehuise in die landskap tussen Paul Roux, Rosendal en Fouriesburg.